Beszámoló a Magyar Bizantinológiai Társaság 2020. évi működéséről

A Magyar Bizantinológiai Társaság elnökségének 5 éves mandátuma 2020-ban lejárt. A Társaság 2020. február 17-én tartotta tisztújító közgyűlését. Az új elnökség tagjai Dr. Horváth László, Dr. Farkas Zoltán, Dr. Mészáros Tamás Mihály, Dr. Egedi-Kovács Emese, Dr. Juhász Erika, Dr. Takács Miklós, Dr. Solti Dóra, Dr. Nakos Konstantinos, Dr. Zsupán Edina lettek. Az elnökség által választott új elnök Dr. Horváth László, az elnökség által választott titkár Juhász Erika. A korábbi elnököt, Dr. Bálint Csanád Andrást az elnökség a Társaság örökös tiszteletbeli elnökévé választotta.

A Főváros Törvényszék 2020. március 17-én kelt végzésében (77.Pk.60.134/2015/16.) a változásbejegyzési kérelmet jóváhagyta.

Februárban a Nemzeti Együttműködési Alap által kiírt civil jelöltállítási rendszerben a Magyar Bizantinológiai Társaság is állított jelöltet.

A koronavírus-járvány miatt rendszeres felolvasóüléseinket sajnos nem tudtuk megtartani, a 2020. november 23-26-ra szervezett *Byzanz und das Abendland VIII*. nemzetközi bizantinológiai konferenciát pedig, amelynek a Magyar Bizantinológiai Társaság társszervezője lett volna, s komoly munkálatok előztek meg, egy évvel el kellett halasztani.

A világjárvány a nemzetközi rendezvényekre is hatással volt. A diplomáciai bonyodalmak mellett ez is közrejátszott abban, hogy a 2021-re Isztambulba tervezett (5 évente megrendezésre kerülő) nagy nemzetközi bizantinológiai kongresszust egy évvel el kell halasztani. A kongresszus helyszíne is megváltozott. A nyár és az ősz első fele a Törökország területén található bizánci műemlékek védelmében tett lépésekkel és az új kongresszus helyszínével kapcsolatos levelezésekkel telt. A 2022-es kongresszus megrendezését a Magyar Bizantinológiai Társaság nem tudta vállalni de az internetes szavazáson leadta voksát.

A 2019-ben elnyert NEA-KK-19-Ö-M-0216 azonosító számú, „A Magyar Bizantinológiai Társaság működésének fejlesztése” című pályázatunkon elnyert összeg (900.000 Ft) felhasználása a (járvány miatt meghosszabbított) 2020. december 15-ei határidőig megtörtént. Az elszámoló benyújtása folyamatban van.

A 2020-as évre támogatást nyert NEA-KK-20-O-M-0158 azonosítószámú, „A Magyar Bizantinológiai Társaság hazai és nemzetközi működésének támogatása” című pályázatunk futamideje 2021-ben jár le. Az elnyert összeg (1.000.000 Ft) felhasználása folyamatban van.

A 2020. novemberében beadott NEAO-KP-1-2021/1-000418 azonosítószámú, „A Magyar Bizantinológiai Társaság nemzetközi szerepvállalásának hatása a Társaság hazai működésére” című pályázatunkat (3.000.000 Ft igénnyel) befogadták, érvényesnek találták; elbírálása folyamatban van.

2020. novemberben a Nemzeti Kulturális Alaphoz is nyújtottunk be pályázatot. 2.000.000 Ft-ra pályáztunk a Társaság 2021. március 25-26-án megrendezésre kerülő nagyszabású rendezvényére. Az elbírálás alatt álló pályázat azonosítója: 201113/00416, címe: A Függetlenség napja. Ünnepi megemlékezés és műhelykonferencia a görög szabadságharc emlékére.

A pályázati támogatásoknak köszönhetően folyamatosan frissül a Társaság honlapja: [MAGYAR BIZANTINOLÓGIAI TÁRSASÁG (elte.hu)](http://mbt.eotvos.elte.hu/).

A Társaság tagjai folyamatosan küldik publikációs adataikat a Byzantinische Zeitschrift magyarországi referensének, aki minden évben (így idén is) márciusban és szeptemberben továbbítja azokat a tudományág legjelentősebb nemzetközi folyóiratának szerkesztőségébe.